ITUKUTUKU NI VUNAU ENA YABAKI SA OTI
“O Kemuni ga na iTokani Vinaka Duadua”
DUA na ka nodra nanamaki e dua na ilala ena valenivolavola liu e 25 Columbia Heights, Brooklyn, Niu Yoka, ena ika7 kei na ika8 ni Me, 2016. E sega ni dau caka ena muanimacawa e Peceli na sarasara. Ia ena rua na siga qori era sureti na tiko voleka mera lai sarasara i Peceli, mera raica tale ga na vanua e maroroi tu kina na iVolatabu makawa.
Era qoroya na tiko voleka na ka era raica, e veiuqeti tale ga vei ira na veisureti se o ira na veivuke ena muanimacawa qori. E veivakayaloqaqataki nida rogoca na ka era tukuna o ira na sa dede nodra tiko ena yasayasa qori e Brooklyn.
E kaya e dua na turaga: “Au a veitokiyaki voli ena vica na vale ena yasayasa qo [volekati Peceli] me tekivu mai na veiyabaki ni 1960. O kemuni ga na itokani vinaka duadua. Nomuni toki qo ena vakatagatagasa sara ga, au kerea moni kua ni toki.”
E kaya e dua na marama: “Keimami sa kalougata dina. Ke sega o kemuni na iVakadinadina i Jiova, ke sega ni vakatorocaketaki na yasayasa qo.”
Era marautaka na painia na cakacaka ena yasayasa ya nira dauveikauaitaki qai yalorawarawa na tiko kina. E kaya e dua na turaga e tiko ena yasayasa ya e dau taleitaka na noda isoqosoqo, ni veivutunitaka nona sega ni tiko ena gauna ni sarasara e Peceli.
Sa bau dua dina na muanimacawa totoka. Era mai sarasara e Peceli ena loma ni rua na siga e le 48 era sega ni iVakadinadina, era raica tale ga na iVolatabu makawa era maroroi tu. Ni vakacagau tiko na sarasara, era veikidavaki eso na lewenivuvale e Peceli ra qai veitalanoa kei ira na vulagi.
Dua vei ira na sarasara o Sally e yabaki 20 vakacaca, e veimama na aua nona sarasara toka ena vanua e tu kina na iVolatabu. Ni sarasara oti, a sotavi rau ena vanua ni wawa na tacida yalewa painia rau a sureti koya. E sega vakadua ni vakabauta o Sally ni maroroi tu na iVolatabu. Erau kaya vua na painia ni rau marautaka dina ni vakamareqeta na iVolatabu e dua e cakacaka vinaka me vakataki koya. E kaya o Sally: “E dodonu ga me vakamareqeti baleta na iVolatabu ga ena vakatakila vei keda na itukutuku ni Kalou. E bula na ka e volai tu ena ivola qo, qai yaga ena noda bula.”
Nona taleitaka o Sally na iVolatabu e uqeti koya me vulica na vosa vakaLatina kei na vosa vaKirisi, e taleitaka tale ga na cakacaka ni vakadewa. E nanuma ni bibi me donu na vakadewa, me kua ni vola ga e dua nona nanuma se rai. E kidroa qai marau o Sally ni rau tukuna na painia ni tu tale ga na ivola vakaivolatabu ena noda website na jw.org qai vakadewataki ena sivia e 800 na vosa. Ni rau vakamacalataka vei Sally na tacida yalewa na ka era cakava na daunivakadewa me baleta na yaca i Jiova, e kidacala qai kaya: “Na cava e kau laivi kina na yaca i Jiova mai na iVolatabu?” Ni vakarau biubiu o Sally, e kaya: “Au vakaitikotiko ena yasayasa qo ena noqu bula taucoko, o kemuni ga na itokani vinaka duadua.”
Ni oti na veivakasarasarataki ena Moniti, a vakaitavi o John e lewenivuvale e Peceli ena vunau e matanalevu voleka toka ga ena valenivolavola. A gole sara yani e dua na italatala qai vakamacalataka vei John ni dua na ka nona taleitaka na sarasara ena muanimacawa, e taleitaka tale ga na noda dau muria vinaka na iVolatabu. Ni rau veitalanoa tiko, e kidacala o John ni sa cudru na italatala qai kaya: “Au cati kemuni sara ga na iVakadinadina!” E lomaleqa o John qai taroga se cava e cudruvaka. E kaya tale na italatala: “Ni oni sa toki! NI TIKO GA EKE! Volia eso tale na vale lelevu se tara ga na vale oni vinakata, ia moni tiko ga eke. O kemuni ga oni vakavuna na rogo vinaka ni yasayasa qo. Au sega ni taleitaka nomuni toki!”
Era qoroya vakalevu na lewenivanua era toka voleka na nodra sureti mera sarasara e Peceli. Era sarava kina na iVolatabu e maroroi tu, kei na kena vakabibitaki na yaca ni Kalou. E se bera vakadua ni caka e dua na ka va qori e Brooklyn ena veiyabaki sa sivi.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn